Идораи нотариалӣ

Идораи нотариалӣ — мақомоте, ки амалиёти нотариалиро дар шаҳру ноҳияҳо ба амал мебарорад.

Идораҳои нотариалӣ аз ҷониби Вазорати адлияи Ҷумҳурии Тоҷикистон таъсис ва барҳам дода шуда, аз ҳисоби буҷети ҷумҳурӣ фаъолият мекунанд. Дар шаҳрҳои калон ва шаҳрҳое, ки дар ҳудуди худ якчанд ноҳия доранд, дар ҳудуди ҳар як ноҳияи шаҳр ё як қисми он мумкин аст идораҳои нотариалии давлатии алоҳида таъсис дода шаванд. Дар пойтахти Ҷумҳурии Тоҷикстон — ш. Душанбе Саридораи нотариалии давлатии Ҷумҳурии Тоҷикистон ва дар маркази ВМКБ ва вилоятҳо яке аз идораҳои нотариалии давлатӣ ба сифати идораи нотариалии давлатии вилоятӣ таъсис дода мешавад. Саридораи нотариалии давлатии Ҷумҳурии Тоҷикистон, идораҳои нотариалии давлатии ВМКБ ва вилоятҳо дар баробари иҷро кардани амалиёти нотариалӣ роҳбарии методии идораҳои нотариалии давлатии воҳидҳои марзиву маъмурии дахлдорро низ анҷом медиҳанд. Идораҳои нотариалии давлатӣ шахси ҳуқуқӣ набуда, ба сохтори мақоми ваколатдор дохил мешаванд. Шумораи кормандони идораҳои нотариалии давлатиро мақоми ваколатдор дар доираи фонди музди меҳнати муқарраргардида тасдиқ менамояд. Ба Саридораи нотариалии давлатии Ҷумҳурии Тоҷикистон сарнотариуси давлатӣ, ба идораҳои нотариалии давлатии ВМКБ, вилоятҳо ва дигар идораҳои нотариалии давлатӣ нотариусҳoи калони давлатӣ ва нотариусҳои давлатӣ ва ба бойгонии идораҳои нотариалии давлатӣ нотариусҳои калони давлатии бойгонидор дар асоси қонун ва дастурамали мансабӣ роҳбарӣ мекунанд. Коргузорӣ дар идораҳои нотариалии давлатии Ҷумҳурии Тоҷикистон бо тартиби муқаррарнамудаи Дастурамали коргузорӣ дар идораҳои нотариалии давлатии Ҷумҳурии Тоҷикистон анҷом дода мешавад. Дастурамали коргузориро дар идораҳои нотариалии давлатии Ҷумҳурии Тоҷикистон мақоми ваколатдор тасдиқ менамояд. Идораи нотариалии давлатӣ дорои муҳр бо тасвири Нишони давлатии Ҷумҳурии Тоҷикистон ва номи худ, муҳрҳо, штампҳо ва бланкаҳои дахлдор мебошад. Вазифаҳои идораи нотариалӣ: тасдиқи аҳдҳо, ваколати иҷрокунандаи васиятнома, дурустии нусхаи ҳуҷҷатҳо, аслияти имзоҳои дар ҳуҷҷатҳо гузошташуда, дурустии тарҷумаи ҳуҷҷатҳо аз як забон ба забони дигар, воқеияти дар ҳаёт ё дар ҷойи муайян будани шахс; мураттаб сохтани ҳуқуқҳои меросӣ; қабул ва эълони васиятномаҳои махфӣ; додани шаҳодатномаҳои ҳуқуқ ба мерос, шаҳодатномаҳои ҳуқуқи моликият ба ҳиссаи молу мулки муштараки зану шавҳар; супоридани аризаи шахсони воқеӣ ва ҳуқуқӣ ба дигар шахсони воқеӣ ва ҳуқуқӣ; қабули маблағи пулӣ ва коғазҳои қиматнок ба амонат (депозит); баҷо овардани навиштаҷоти иҷроия ва эътирозҳо оид ба векселҳо ва ғ.

Ниҳоди нотариати хусусӣ дар баъзе кишварҳо, аз ҷумла Федератсияи Русия, Украина, Беларус, Қазоқистон, Қирғизистон, Ӯзбекистон ва кишварҳои Назди Балтика амал мекунад.

 Эзоҳ 

 Адабиёт 

 Фарҳанги истилоҳоти ҳуқуқ. Д., 2012;
 Қонуни Ҷумҳурии Тоҷикистон «Дар бораи нотариати давлатӣ» // Ахбори Маҷлиси Олии Ҷумҳурии Тоҷикистон. Д., 2012.

Гурӯҳ:Мафҳумҳои ҳуқуқ